|  |
| --- |
| PATVIRTINTA |
| Klaipėdos miesto savivaldybės |
| tarybos 2021 m. liepos 22 d. |
| sprendimu Nr. T2-169 |

**VIETINĖS RINKLIAVOS UŽ LEIDIMO ORGANIZUOTI KOMERCINIUS**

**RENGINIUS KLAIPĖDOS MIESTO SAVIVALDYBEI PRIKLAUSANČIOSE AR VALDYTOJO TEISE VALDOMOSE VIEŠOJO NAUDOJIMO TERITORIJOSE IŠDAVIMĄ NUOSTATAI**

**I SKYRIUS**

**BENDROSIOS NUOSTATOS**

1. Vietinės rinkliavos už leidimo organizuoti komercinius renginius Klaipėdos miesto savivaldybei priklausančiose ar valdytojo teise valdomose viešojo naudojimo teritorijose išdavimą nuostatai (toliau – Nuostatai) galioja visoje Klaipėdos miesto savivaldybės (toliau – Savivaldybė) teritorijoje. Nuostatai reglamentuoja vietinės rinkliavos už leidimo organizuoti komercinius renginius (toliau – rinkliava) dydžius, apskaičiavimo, mokėjimo tvarką, lengvatas rinkliavos mokėtojams, rinkliavos rinkimo kontrolę ir atsakomybę.

2. Rinkliava yra Savivaldybės tarybos nustatyta privaloma įmoka rinkliavos mokėtojams Renginių organizavimo viešojo naudojimo teritorijose taisyklių (toliau – Taisyklės) nustatyta tvarka organizuojantiems komercinius renginius.

3. Rinkliavos mokėtojai yra fiziniai ir juridiniai asmenys (toliau – renginio organizatoriai), organizuojantys komercinius renginius.

4. Renginio organizatoriai Savivaldybei priklausančiose ar valdytojo teise valdomose viešojo naudojimo teritorijose vykdyti renginį gali tik sumokėję rinkliavą ir gavę Savivaldybės administracijos išduotą leidimą organizuoti renginį (toliau – Leidimas).

5. Rinkliava nerenkama už komercinius renginius, kurie organizuojami fizinių ir juridinių asmenų teisėtu pagrindu valdomose teritorijose.

6. Nuostatuose vartojamos sąvokos suprantamos taip, kaip jos apibrėžtos Taisyklėse.

**II SKYRIUS**

**RINKLIAVOS DYDŽIAI**

7. Rinkliavos dydžiai už Leidimo išdavimą:

|  |  |  |
| --- | --- | --- |
| **Renginio tipas** | **Renginio trukmė** | **Fiksuotas mokestis Eur** |
| Reklaminė akcija | Iki 3 val. | 7,2 |
|  | Iki 6 val. | 14 |
|  | 1 para | 29 |
| Atrakcionai | 1–7 k. d. | 0,5 už kv. m |
|  | 8–14 k. d. | 0,7 už kv. m |
|  | 15–21 k. d. | 0,9 už kv. m |
|  | 22–28 k. d. | 1,1 už kv. m |
|  | 29 ir daugiau k. d. | 1,3 už kv. m |

8. Vietos koeficientai, nustatomi pagal miesto teritorijas:

8.1. Teatro ir Atgimimo aikštės – 4;

8.2. Jono kalnelis, šiaurinis ragas, Lietuvininkų aikštė, M. Mažvydo alėja, Danės skveras – 2;

8.3. kitos vietos senamiesčio teritorijoje (tarp Lietuvininkų a. ir Senojo turgaus) ir Smiltynė nuo kurhauzo iki Delfinariumo – 1,5;

8.4. likusi miesto teritorija – 1.

**III SKYRIUS**

**RINKLIAVOS APSKAIČIAVIMO TVARKA**

9. Komercinio renginio laikas nurodomas Leidime. Rinkliavos mokestis skaičiuojamas nurodytą rinkliavos dydį dauginant iš vietos koeficiento ir valandų arba parų skaičiaus, jei renginys ilgesnis nei 1 para. Atrakcionams rinkliavos mokestis skaičiuojamas nurodytą rinkliavos dydį dauginant iš vietos koeficiento ir užimamo ploto (kv. m).

**IV SKYRIUS**

**RINKLIAVOS MOKĖJIMO TVARKA**

10. Taisyklėse nustatyta tvarka išnagrinėjus prašymą ir priėmus teigiamą sprendimą dėl komercinio renginio organizavimo, renginio organizatorius informuojamas apie apskaičiuotą rinkliavos dydį, kurį privalo sumokėti už Leidimo išdavimą į Savivaldybės administracijos nurodytą banko sąskaitą ne vėliau kaip prieš 3 darbo dienas iki komercinio renginio darbų pradžios. Rinkliava mokama pervedant pinigus į Savivaldybės administracijos sąskaitą, nurodant mokėjimo paskirtį „Už leidimo organizuoti komercinį renginį išdavimą“.

11. Leidimas renginio organizatoriui išduodamas tik po to, kai jis sumoka visą Leidime nurodytą rinkliavą.

12. Rinkliava grąžinama Lietuvos Respublikos rinkliavų įstatyme nustatytais atvejais. Nustatytais atvejais asmuo Savivaldybės administracijai pateikia rašytinį prašymą nurodydamas rinkliavos grąžinimo priežastį bei banko sąskaitą, į kurią turi būti grąžinta sumokėta rinkliava.

13. Prašymą ir su rinkliavos sumokėjimu susijusius dokumentus (mokėjimo pavedimas ir kt.) dėl rinkliavos ar jos dalies grąžinimo rinkliavos mokėtojas Savivaldybės administracijai turi pateikti per vieną mėnesį nuo sumokėjimo datos. Rinkliava grąžinama už tiek valandų ir (arba) parų, kiek rinkliavos mokėtojas negalėjo pasinaudoti išduoto Leidimo suteiktomis teisėmis, ne vėliau kaip per 30 kalendorinių dienų po rašytinio prašymo gavimo dienos, Savivaldybės administracijai (struktūriniams padaliniams pagal priskirtas funkcijas) nustačius, kad prašyme nurodyta rinkliavos grąžinimo priežastis atitinka vieną iš Lietuvos Respublikos rinkliavų įstatyme nustatytų atvejų.

14. Panaikinus leidimo galiojimą už Taisyklių pažeidimus, sumokėta rinkliava negrąžinama.

15. Delspinigiai nėra skaičiuojami.Jei rinkliavos mokėtojas nesumoka rinkliavos iki Nuostatų 10 punkte nurodyto Leidimo išdavimo momento, Savivaldybės administracija atsisako išduoti Leidimą.

**V SKYRIUS**

**LENGVATOS RINKLIAVOS MOKĖTOJAMS**

16. Rinkliava netaikoma:

16.1. savivaldybės ir valstybės įstaigų renginiams bei miesto ar valstybinės reikšmės ir socialinio pobūdžio renginiams;

16.2. renginiams, skirtiems vaikams;

16.3. renginiams, kurie yra finansuojami iš Savivaldybės biudžeto lėšų.

**VI SKYRIUS**

**BAIGIAMOSIOS NUOSTATOS**

17. Teisės aktų nustatyta tvarka rinkliavos rinkimą kontroliuoja Savivaldybės kontrolės ir audito tarnyba.

18. Nesilaikant Leidime nurodytų terminų ir laiku neperdavus sutvarkytos teritorijos, papildomai perskaičiuojama rinkliava, o susidaręs skirtumas sumokamas per 5 darbo dienas į nurodytą sąskaitą.

19. Nuostatus įgyvendinančių subjektų veiksmai ir sprendimai gali būti skundžiami teisės aktų nustatyta tvarka.

20. Nuostatus tvirtina, keičia ir pildo Savivaldybės taryba.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_